Napokon konkretne vijesti što se prijelaznog roka tiče: Olympiacos je ponudio Lokomotivi četiri milijuna eura za Luku Ivanušeca (20), a samo nekoliko sati kasnije Celtic čak pet milijuna, što je dosad najveća svota koja se spominjala u medijima, no Dinamo je odlučio da se neće predati!

Poznato je da je još ranije da je načelno između Maksimira i Kajzerice usuglašena odšteta od 2,5 milijuna eura, no tržište diktira cijenu, a nešto se pita i igrača, koji želi doći pod zapovjedništvo Nenada Bjelice.

Ipak, prvak Škotske, koji igra kvalifikacije za Europsku ligu protiv AIK Stockholma, te grčki doprvak, kojeg u „play-offu” Lige prvaka čekaju ogledi s ruskim Krasnodarom, zasad su ponudio puno više i „modri” će po svemu sudeći morati posegnuti dublje u blagajnu, koja je prolaskom Ferencvarosa napunjena za minimalno osam milijuna eura, a „smiješi” se i dodatnih desetak od Uefinih premija ako se prođe Rosenborg...

Foto: Damir Krajac / CROPIX

Kako je našemu mladom reprezentativcu Ivanušecu vjerojatniji brži napredak u Maksimiru nego u Pireju, a time i rast cijene, tako je i Lokomotivi u interesu da svoju „desetku” transferira u Dinamo, ali za povoljniju cijenu odmah te postotak od buduće prodaje. No, možda Grci još povećaju ponudu, koju „Modri” možda neće moći slijediti.

Rasplet se očekuje vrlo brzo.